
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	                  Bucureşti, 22.09.2010 

     Pl-x 378/2010


     R A P O R T  
asupra propunerii legislative pentru completarea Legii nr.303/2004 privind statutul judecătorilor şi procurorilor
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru completarea Legii nr.303/2004 privind statutul judecătorilor şi procurorilor, trimisă cu adresa nr. Pl-x 378/2010 din 1 septembrie 2010, înregistrată sub nr.31/677 din 2 septembrie 2010.
Potrivit prevederilor art. 75 din Constituţia României, republicată, şi ale art.92 alin. (8) pct. 2, din Regulamentul Camerei Deputaţilor, republicat, cu modificările ulterioare, Camera Deputaţilor este prima Cameră sesizată. 

Consiliul Legislativ a avizat favorabil iniţiativa legislativă, conform avizului nr. 643 din 25 mai 2010.

Consiliul Superior al Magistraturii, a avizat negativ propunerea legislativă prin hotărârea nr. 599 din 1 iulie 2010.

Guvernul prin punctul de vedere transmis cu adresa nr. 2090 din          9 august 2010 nu susţine adoptarea iniţiativei legislative  deoarece textul propus pentru alin. (21) face trimitere la o prevedere inexistentă în cuprinsul Legii nr. 303/2004, probele de concurs fiind reglementate de legislaţia secundară, respectiv Regulamentul privind concursul de admitere şi examenul de absolvire a Institutului Naţionale al Magistraturii. Cele două modalităţi de admitere în magistratură reglementate de Legea nr. 303/2004 au fiecare specificul ei, iar soluţia propusă prin iniţiativa legislativă nu este potrivită deoarece s-ar ajunge la susţinerea cumulată a două probe, proba eliminatorie a testului grilă şi susţinerea unei probe scrise cu caracter teoretic şi practic, care au aceeaşi finalitate, respectiv verificarea cunoştinţelor juridice.
Comisia pentru muncă şi protecţie socială a avizat negativ propunerea legislativă în şedinţa din 7 septembrie 2010.

Propunerea legislativă are ca obiect de reglementare completarea art. 33 din Legea nr. 303/2004 privind statutul judecătorilor şi procurorilor cu două noi alineate, în sensul că susţinerea concursului de admitere în magistratură să se facă doar după susţinerea probei eliminatorii scrise din cadrul concursului de admitere la Institutul Naţional al Magistraturii.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat această iniţiativă legislativă în şedinţa din 22 septembrie 2010. 
La şedinţa Comisiei juridice, de disciplină şi imunităţi au fost prezenţi 15 deputaţi din totalul de 27 membri ai acesteia. 

La dezbatere a participat, în calitate de invitat din partea Ministerului Justiţiei doamna Alina Bica, secretar de stat.    
În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru completarea Legii nr.303/2004 privind statutul judecătorilor şi procurorilor.
În raport cu obiectul său, ce vizează modificarea unei legi organice, propunerea legislativă face parte din categoria legilor organice. 

  VICEPREŞEDINTE,                              SECRETAR,                                                                                                 

 

   Florin IORDACHE                     Gabriel ANDRONACHE                                      

Expert,
Roxana David

